**Atvērta pieteikumu pieņemšana pirmsinkubācijas un inkubācijas programmām LIAA Siguldas Biznesa inkubatorā**

**No 1. - 20. martam fiziskas personas un uzņēmumi ar biznesa ideju, un komersanti ar skaidru biznesa modeli, kas nav vecāki par 3 gadiem, var iesniegt pieteikumus inkubatora atbalstam.**

Februārī LIAA Siguldas Biznesa inkubators rīko informatīvas stundas, lai iepazītos ar inkubatora pakalpojumiem un pieteikšanās kārtību:

* **19. februārī plkst. 15.30 Ādažos, Gaujas ielā 33A,**
* **21. februārī plkst. 16:00 Limbažos, Burtnieku ielā 2 (ieeja no pagalma).**

Pirmsinkubācijā var pieteikties fiziskas personas vai uzņēmumi, kas vēlas pētīt un testēt savu biznesa ideju. 6 mēnešu ilgā posmā klients meklē atbilstošāko biznesa darbības modeli, piedalās apmācībās, pēta tirgu, izstrādā biznesa plānu un saņem individuālas konsultācijas. Gan pirmsinkubācijas, gan inkubācijas klienti var izmantot iespēju strādāt koprades birojā. Inkubācijas atbalsta ietvaros inkubatora dalībniekiem ir iespēja saņemt ne tikai konsultācijas un apmācības, bet arī 50% līdzfinansējumu biznesa attīstībai nepieciešamo pakalpojumu iegādei, piemēram, grāmatvedībai, telpu nomai, dizainam, mārketingam, tehnoloģiskajām konsultācijām un prototipu izstrādēm, sertificēšanai, laboratoriju izmaksām u.c. Šo pakalpojumu iegādi nodrošina LIAA. Inkubācijas programmā uzņēmumam ir iespēja pretendēt arī uz grantu (ar 50% līdzfinansējumu) līdz 10 000 EUR pakalpojumu iegāde. Kā arī pieejami granti (līdz 5 000 EUR) aprīkojuma iegādei no otrā inkubācijas gada. Šos pakalpojumus sākotnēji 100% apmērā apmaksā uzņēmējs. Programma pieejama uzņēmumiem, kas nav reģistrēti ilgāk par trim gadiem, un tā ilgst līdz četriem gadiem, kamēr uzņēmums ir sasniedzis inkubācijas mērķus. Pieteikuma kārtība un iestāšanās veidlapa gan pirmsinkubācijas, gan inkubācijas programmām atrodama šeit:  <http://www.liaa.gov.lv/lv/fondi/2014-2020/biznesa-inkubatori/saistitie-dokumenti>

Pieejamas arī individuālas konsultācijas par iestāšanās procedūru, iepriekš piesakoties: **sigulda@liaa.gov.lv** vai **zvanot: 62400903.** LIAA Biznesa inkubatori tiek finansēti ERAF projekta "Reģionālie biznesa inkubatori un radošo industriju inkubators" ietvaros. LIAA Siguldas biznesa inkubatora aktivitātēm var sekot līdzi Facebook lapā: <https://www.facebook.com/LIAASigulda/>

un mājaslapā: <http://inkubatori.magneticlatvia.lv/>

Signe Millere